CELEX: 32016D2241
Language: hr
Date: 2016-12-09 00:00:00
Title: Provedbena odluka Komisije (EU) 2016/2241 оd 9. prosinca 2016. o privremenom stavljanju na tržište sjemena određenih sorata vrste Beta vulgaris L. koje ne ispunjava zahtjeve Direktive Vijeća 2002/54/EZ (priopćeno pod brojem dokumenta C(2016) 8105) (Tekst značajan za EGP )

13.12.2016   
            
            
               HR
            
            
               Službeni list Europske unije
            
            
               L 337/20
            
         PROVEDBENA ODLUKA KOMISIJE (EU) 2016/2241
   оd 9. prosinca 2016.
   o privremenom stavljanju na tržište sjemena određenih sorata vrste Beta vulgaris L. koje ne ispunjava zahtjeve Direktive Vijeća 2002/54/EZ
   
      
         (priopćeno pod brojem dokumenta C(2016) 8105)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2002/54/EZ od 13. lipnja 2002. o stavljanju na tržište sjemena repe (1), a posebno njezin članak 24. stavak 1.,
   budući da:
   
               (1)
            
            
               U Danskoj je količina raspoloživog osnovnog sjemena određenih sorata Beta vulgaris L. koje ispunjava uvjet iz dijela B točke 3.(b) Priloga I. Direktivi 2002/54/EZ u pogledu maksimalne težine inertne tvari za jednoklično sjeme zbog suhih uvjeta berbe nedostatna te stoga ne može zadovoljiti potrebe te države članice.
            
         
               (2)
            
            
               Potražnju za tim sjemenom ne može zadovoljiti sjeme iz drugih država članica ili iz trećih zemalja koje ispunjava sve zahtjeve Direktive 2002/54/EZ.
            
         
               (3)
            
            
               Stoga bi Dansku trebalo ovlastiti da dopusti stavljanje sjemena tih sorata na tržište pod manje strogim zahtjevima.
            
         
               (4)
            
            
               Osim toga, druge države članice koje mogu opskrbiti Dansku sjemenom tih sorata, bez obzira na to je li sjeme ubrano u državi članici ili u trećoj zemlji obuhvaćenoj Odlukom Vijeća 2003/17/EZ (2), trebalo bi ovlastiti da dopuste stavljanje tog sjemena na tržište kako bi se osiguralo funkcioniranje unutarnjeg tržišta i izbjeglo stvaranje poremećaja na tom tržištu.
            
         
               (5)
            
            
               Budući da se ovom Odlukom uvodi odstupanje od normi Unije, primjereno je ograničiti količine sjemena koje ispunjava manje stroge zahtjeve na najmanju moguću mjeru kojom bi se zadovoljile potrebe Danske. Kako bi se osiguralo da ukupna količina sjemena za koju je stavljanje na tržište odobreno u skladu s ovom Odlukom ne premašuje najveću količinu obuhvaćenu ovom Odlukom, primjereno je da Danska djeluje kao koordinator jer je podnijela odgovarajući zahtjev za donošenje ove Odluke i jer se stavljanje te sorte na tržište uglavnom odnosi na Dansku.
            
         
               (6)
            
            
               Budući da se predviđa odstupanje od normi Unije, sjeme koje ispunjava manje stroge zahtjeve trebalo bi se privremeno stavljati na tržište do 31. prosinca 2017. jer je to vrijeme potrebno za proizvodnju sjemena i preispitivanje situacije u pogledu predmetnih sorata.
            
         
               (7)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Stavljanje na tržište Unije sjemena Beta vulgaris L. (repa) kategorije „osnovno sjeme”, koje pripada sortama Enermax, Feldherr i Creta i koje ne ispunjava zahtjev iz dijela B točke 3.(b)(dd) Priloga I. Direktivi 2002/54/EZ u pogledu inertne tvari, dopušta se za ukupnu količinu koja nije veća od 61 kg i za razdoblje koje istječe 31. prosinca 2017., uz uvjet da najveći postotak inertne tvari po težini nije veći od 2,2.
   Članak 2.
   Dobavljač sjemena koji želi staviti na tržište sjeme iz članka 1. dužan je zatražiti odobrenje od države članice u kojoj ima poslovni nastan. U zahtjevu je potrebno navesti količinu sjemena koje dobavljač želi staviti na tržište.
   Predmetna država članica odobrava dobavljaču stavljanje tog sjemena na tržište, osim ako:
   
               a)
            
            
               postoji dovoljno dokaza za sumnju u sposobnost dobavljača da na tržište stavi onu količinu sjemena za koju je zatražio odobrenje ili
            
         
               b)
            
            
               izdavanje odobrenja rezultiralo bi premašivanjem najveće ukupne količine sjemena iz članka 1.
            
         Članak 3.
   Države članice pružaju jedna drugoj administrativnu pomoć u primjeni ove Odluke.
   Danska djeluje kao država članica za koordinaciju kako bi se osiguralo da ukupna količina sjemena za koje je državama članicama izdano odobrenje za stavljanje na tržište Unije u skladu s ovom Odlukom ne premašuje najveću ukupnu količinu sjemena iz članka 1.
   Država članica koja zaprimi zahtjev na temelju članka 2. odmah obavješćuje državu članicu za koordinaciju o količini obuhvaćenoj zahtjevom. Država članica za koordinaciju odmah obavješćuje tu državu članicu o tome bi li odobrenje rezultiralo premašivanjem najveće ukupne količine.
   Članak 4.
   Države članice odmah obavješćuju Komisiju i ostale države članice o količinama za koje su izdale odobrenje za stavljanje na tržište u skladu s ovom Odlukom.
   Članak 5.
   Ova je Odluka upućena državama članicama.
   
      Sastavljeno u Bruxellesu 9. prosinca 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 193, 20.7.2002., str. 12.
   
   
      (2)  Odluka Vijeća 2003/17/EZ od 16. prosinca 2002. o jednakovrijednosti pregleda usjeva na terenu koji se provode u trećim zemljama na sjemenskim usjevima i o jednakovrijednosti sjemena proizvedenog u trećim zemljama (SL L 8, 14.1.2003., str. 10.).